Azerins

Os azerins u azerbaichanos habitan en a republica d'Azerbaichán, y en o norte d'Irán (Azerbaichán Iraní), habendo-ie minorías azerins en l'antiga provincia iraní de Corastén, en as ciudatz de Teherán, y Qom y en o sud de Daguestán, en l'este de Cheorchia y en Armenia. Parlan una luenga turquica d'a branca oguz y son musulmans chiitas en a suya mayoría con minorías sunnitas d'a escuela xafí en o norte.

A traza de vida tradicional ye l'agricultura, cría de vacumen, artesanía y comercio. Bi ha cautivos de regano de cotón. Tamién bi ha ganadería transhumant con migración estacional dende as planas ta os monts. Os zaguers pastors purament nomadas estioron os airum, padar y shahseven y se sedentarizoron en o primer cuarto d'o sieglo XX.

 Etnonimo 
L'etnonimo moderno d'"azerbaichanos" se refiere a los turcos d'a República d'Azerbaichán y en ocasions de l'Azerbaichán iraní. Por a suya parti, l'etnonimo "azerins" se refiere a os miembros d'a etnia, sigan u no residents en ixa rechión; en efecto, parti d'a población de luenga azerina vive en el este de Turquía, en parti de Cheorchia, Armenia y a Republica de Daguestán (Rusia), asinas como en bellas zonas d'Irán difuera de l'Azerbaichán, tals como as provincias d'Ardabil, Qazvín y Zanyán.

 Luenga 
A luenga azerina s'escribe tradicionalment con alfabeto arabico, que encara fan servir en l'Azerbaichán iraní. Dende 1929 as autoridaz sovieticas cambioron l'alfabeto arabico por l'alfabeto latino, pero lo cambioron por l'alfabeto cirilico en 1939. Actualment bi ha una tendencia que aboga por tornar a l'alfabeto latino.

 Historia 
A etnochenesi d'os azerins ye principalment en a fusión d'os pueblos turquicos d'a branca oguz con os indichenas de luenga iranica principalment en o sieglo XI. Manimenos o proceso de turquización d'Azerbaichán s'aceleró muito en o contexto d'as guerras entre os otomans contra os safavidas que fació que muitos turquicos nomadas de l'este d'Anatolia fuyesen ta Persia y s'establisen a man d'a Mar Caspia convertindo-se os turquicos en mayoritarios debant de poblacions iranicas como os talixes y tatz u d'atros orichen como os udis u os armenios.

O Imperio Ruso conquirió a parte norte d'Azerbaichán a Persia, feito que se consumó en 1828. O gubierno ruso favoreixió a plegada d'armenios dende Persia y l'Imperio Otomán pa asegurar a suya posición a lo sud d'o Caucas. Os azerins encomenzoron a estar minoritarios en bella comarca y ciudat debant d'os armenios recient plegaus. Cualques azerins se facioron panturquistas y colabororon en a segunda fase d'o chenocidio armenio pero con menor importancia porque teneban menos medios y porque a posición de l'Armenia Oriental yera mes solida que la de l'Armenia Occidental en poder turco. En ixe contexto os azerins facioron una gran mortalera d'armenios en a ciudat de Xuxi, que pasó a estar una ciudat de población azerina predominant de tot. En 1918 l'Azerbaichán ruso proclamó a suya independencia, pero en 1920 fue conquiesto por l'exercito royo y encomenzó a suya sovietización convertindo-se en a Republica Socialista Sovietica d'Azerbaichán, dende a on l'exercito royo conquirió y esclafó l'Armenia independient d'entreguerras. Stalin adchudicó a rechión etnicament armenia de l'Alto Karabakh u Nagorno Karabakh a Azerbaichán, y dica se pensó adhibir tota l'Armenia sovietica en l'Azerbaichán sovietico.

En a Segunda Guerra Mundial os aliaus invadioron Irán pa evitar que s'aliniase con l'eixe, y l'exercito royo ocupó l'Azerbaichán iraní promovendo un movimiento autonomista. Dimpués d'a retirada en 1945 se creyó una autonomía que no duró que una anyada.

En a segunda metat d'o sieglo XX se formó una clase intelectual azerina con educación rusa u europea pero d'inspiración nacionalista. As siet decadas de dominio sovietico creyoron un profundo cambio social en Azerbaichán, con nuevas ciudaz, nuevas industrias, nuevas institucions. En 1988 encomenzó o conflicto entre armenios y azerins por a cuestión de l'Alto Karabakh. As mesmas autoridaz d'a Republica Socialista Sovietica d'Azerbaichán demandoron a los azerins de matar armenios, se facioron pogroms en tot o territorio. En consecuencia a población azerina d'Armenia fue perseguida por os nacionalistas armenios incontrolaus que tamién facioron mortaleras pero de muita menor mida. L'exercito sovietico intervinió cuan encomenzo a haber-ie amenazas xenofobas contra a población rusa d'Azerbaichán. A población armenia d'Azerbaichán emigró ta Armenia y atros países y se concentró en l'Alto Karabakh y 200.000 azerins d'Armenia fuyoron ta Azerbaichán.

En 1992 Azerbaichán se separó d'a comunidat d'Estaus independients (CEI). O conflicto contra os armenios continó, Azerbaichán continó con a campanya de deportacions y mortaleras d'armenios en as zonas cerca d'Armenia a lo norte de l'Alto Karabakh, que no controlaba de tot. A la fin, a población armenia de l'Alto Karabakh prenió o poder d'a suya rechión, forachitoron a las poblacions azerins, y amés ocuporon una zona de seguridat fuera de l'Alto Karabakh fendo un corredor con Armenia, ocupando dica 10 % d'o territorio d'Azerbaichán. Dimpués d'o conflicto d'Artsakh 2020 os azerins forachitaus podioron tornar a los territorios que conquirioron u recuperoron y quedoron vuidos d'armenios, como la ciudat de Xuxi.

 Bibliografía 
  Gonen, Amiram. Diccionario de los pueblos del mundo. Editorial Anaya, 1996. ISBN 978-8479793500.

 Referencias 

*